Hirman, Karel, minister hospodárstva SR (2022-09-27):
Ďakujem veľmi pekne, pán predsedajúci. Vážené pani poslankyne, vážení páni poslanci, ďakujem teda za doterajšiu diskusiu, ktorá bola aj vecná, aj miestami vášnivá, pretože tá téma je, sa bezprostredne dotýka záujmov našej krajiny, každého našeho občana, každej našej firmy a dotýka sa aj nás všetkých spoločne. Som, musím povedať, že som prekvapený, že celá diskusia začala tým úvodným slovom pána predsedu Fica, že ako tento zákon zasiahne Slovenské elektrárne. Ja som povedal, keď som predstavoval tento zákon v Národnej rade a ako vystupujem na verejnosti, že tento zákon háji elementárne záujmy občanov tejto republiky, ich zdravie, ich proste elementárne ľudské práva, aby mali teplo, aby mali svetlo, aby mali energiu. Áno, to sme si povedali aj vo výboroch, že ten, ak by bol tento zákon uplatnený, ešte raz zopakujem, to je núdzový stav. To neznamená, že dneska alebo zajtra, alebo o týždeň ten zákon bude odhlasovaný a okamžite bude uplatnený. Tento zákon je o núdzovom stave, ak nám v tejto republike spoločne bude hroziť vážne narušenie dodávok energií. Takže tento zákon, áno, zasahuje do obchodných zmlúv, lebo, energetických spoločností a toľko spomínaných Slovenských elektrární, lebo umožňuje vláde zabezpečiť komoditu elektrinu alebo podzemný plyn pre túto krajinu. Áno, tým pádom tú elektrinu berie firmám, ako ste spomínali, pán predseda Fico, ktorých proste, voči ktorým má Slovenské elektrárne záväzky v objeme 10 mld. eur. To sú firmy, obchodníci s elektrinou za našimi hranicami. My vieme, ktorí sú tí obchodníci, my máme prehľad o tom, kam tá elektrina smeruje. Ako prepáčte, ale vy ste hájili záujmy obchodníkov s domicilom Švajčiarsko, Lichtenštajnsko, Nemecko a tak ďalej. Tam sú tie zmluvy, to je fakt. Že či máme diabolský plán? Áno, máme: zabezpečiť dostatok elektriny, energie pre našich občanov a pre naše firmy. Slovenské elektrárne, budem úprimný, dosť úprimný, pretože vidím, že Slovenské elektrárne za posledné dni nestrácali čas a zaplavili túto republiku, vaše schránky poštové, poslancov, asi aj v diskusiách s vami osobne niekoľkými tvrdeniami, ktoré jednoducho nezodpovedajú realite, s ktorou som sa doteraz mohol zoznámiť za tých pár dní, čo sedím v kresle ministra hospodárstva. A osobne sme si tieto veci vydiskutovali aj dnes, lebo s tými Slovenskými elektrárňami sme sa niekoľkokrát stretli, aj s ich hlavným akcionárom aktuálnym, ktorá je skupina EPH. Situácia v Slovenských elektrárňach sa začala zhoršovať, alebo to, čo vykresľujú, v akej sú situácii, a listom na to upozornili vládu Slovenskej republiky ešte predtým, než tento zákon bol vôbec napísaný a mnou predložený do vlády Slovenskej republiky. To znamená, že argument o tom, že tento zákon im zhoršil ich situáciu, jemne povedané, nie je korektný. Navyše z toho listu a z tej situácie vyplýva, že tá situácia sa zhoršila ešte predtým, než som mal vôbec tušenie, že sa stanem ministrom hospodárstva. Ten stav v slovenských elektrárňach je veľmi zložitý. My neriešime dnes, a teda aj ja som myslel, že budem riešiť otázku odberateľov, domácností, firmy, ako tu bolo spomínané, ale my už riešime stav našich energetických podnikov, v ktorých štát buď mal minoritu, ako v Slovenských elektrárňach, jednu tretinu, alebo proste majú manažérsku kontrolu investori. Slovenské elektrárne sú v situácii, keď nutne potrebujú finančnú výpomoc a je otázka, odkiaľ tie zdroje prídu. Treba povedať, že my sme sa stretli, lebo nielen ja, ale aj s kolegami a opakovane, čo sa týka vedenia Slovenských elektrární, ale aj s akcionárom EPH, ale včera sme mali stretnutie aj s pánom viceprezidentom ENEL-u, to je ďalší akcionár, a musím konštatovať, že tie informácie, ktoré sme dostali, boli veľmi znepokojujúce aj zo strany ENEL-u. A to, že ste nedostali do svojich mailových schránok žiadnu korešpondenciu zo strany ENEL-u, znepokojenie a o tom, že ohrozujeme týmto zákonom postavenie Slovenských elektrární, súvisí s tým, jednoducho povedané, že ENEL tomuto nášmu postupu rozumie. Slovenské elektrárne, keby venovali a vedenie Slovenských elektrární venovalo a ten, hlavne ten jeden zmienený akcionár toľko energie v uplynulom období riešeniu problémov Slovenských elektrární, ako venuje teraz verejnej piár kampani, tak snáď by tie problémy v Slovenských elektrárňach neboli také vyhrotené, ako sú. Áno, sú na to aj objektívne dôvody. Vidíme, že podobné problémy majú energetické podniky po celej Európe. V Nemecku nemecká vláda musí sanovať, vlastne zoštátňovať, zachraňovať najväčšieho obchodníka s plynom nielen v Nemecku firmu Uniper. Česká vláda musela alebo teda bola vyzvaná a vyhovela ČEZ-u, skupine EPH a ďalším energetickým podnikom, aby poskytla preklenovacie úvery, aby si zabezpečili svoje cash flow a vykrytie burzových pozícií. Takže tá situácia objektívne je veľmi zložitá. A Slovenské elektrárne navyše je ich situácia vyhrotená tým, že tá dostavba tých blokov jednoducho dlhé roky mešká i keď už sme na, prakticky odpočítavame hodiny, kedy sa zapáli reakcia v treťom bloku v Mochovciach a snáď to sa začne zlepšovať. Ale ešte raz opakujem, tento návrh zákona z časového ani vecného hľadiska nie je príčinou tých problémov, o ktorých vám, vás zjavne Slovenské elektrárne a celú verejnosť v posledných dňoch tak informovali. Čo sa týka memoranda, alebo takto ešte. Áno, ako ste spomenuli, pán predseda Fico, nesúhlasili ste s privatizáciou Slovenských elektrární, to je pravda. Škoda, že ste nevyužili v decembri 2015 možnosť navýšiť podiel slovenského štátu v Slovenských elektrárňach a ponechali ste túto operáciu na vstup skupiny EPH. Ja len pripomínam, že vtedy to stálo EPH 350 mil. eur, dnes Slovenské elektrárne požadujú od štátu 400 mil. eur. Čo sa týka memoranda so Slovenskými elektrárňami, ako tu zaznelo, tá elektrina, práve preto to memorandum zarezervovalo tú elektrinu pre slovenských odberateľov, pre slovenské domácnosti, aby som presný bol. A to súvisí s tým, že ale, to treba povedať, že tá trojka nabehne podľa očakávaní a jednoducho tú elektrinu začne vyrábať v horizonte v začiatku niekedy budúceho roka. Takže to ešte nás čaká a dúfajme, že ten proces bude úspešný a hlavne nevyskytnú sa ďalšie problémy. Áno, každé riešenie je zlé a horšie v súčasnej situácii. Napríklad aj v súvislosti s Gabčíkovom, neviem, kto to tu navrhol, zasa informácia pre vás. Momentálne Gabčíkovo musí nakupovať na spote elektriku, pretože v Dunaji je málo vody, a tú elektrinu, ktorú tiež už malo predanú a aby pokrylo svoje záväzky, musí komoditu draho nakupovať na spote, aby vykrylo svoje záväzky voči svojim odberateľom. Takže tiež tá situácia je veľmi zložitá a nie je spôsobená manažmentom Gabčíkova v tomto prípade, ale prírodou. Krátko k pozmeňujúcim návrhom. Je zaujímavé, že Slovenské elektrárne po dnešnej debate vlastne dali technický návrh týkajúci sa tam výpočtu ceny. Je to technický návrh, ktorý upresňuje, je konštruktívny, ale iné pozmeňujúce návrhy ani nám pri stretnutí nepredložili vo finále napriek tomu, že akú kritiku a koľko sme si vypočuli od nich za posledné dni. A rešpektujeme tento pozmeňujúci návrh. Takisto od energetických firiem prišli ďalšie, napríklad od firmy Nafta, ktorá prevádzkuje a vlastní zásobníky na území Slovenska, tiež prišiel konštruktívny, vecný návrh, ktorý takisto sme rešpektovali, lebo sa týka strategických zásob členského štátu EÚ, našich susedov, na území Slovenskej republiky a my týmto zákonom nechceme ohroziť záujmy našich susedov a nechceme vystúpiť takpovediac zo spoločného energetického trhu Európskej únie. Takisto je technický návrh slovenskej energetickej prenosovej sústavy, elektrickej prenosovej sústavy, takisto vecný, technický, ktorý proste rieši jednu technickú pojmovú záležitosť. Takže energetické firmy, ja len upozorňujem, že ten zákon sa stal verejným pred týždňom, mali dostatok času všetky zainteresované subjekty, aby ten zákon si preštudovali a reagovali, a ony reagovali. To isté sa týka ešte niektorých ďalších a hlavne taký veľký pozmeňovací návrh je technicko-legislatívneho, ktorý združuje tie zákony, tento a zákon, veľkú novelu zákona o energetike, ktorý nadobudne účinnosť od 1. októbra, aby sa proste tie znenia a paragrafy zosúladili. Takže je to zase technicko-legislatívna záležitosť. Nie je to vecno... nič nemení na tomto zákone zásadným spôsobom. Na záver. To som povedal aj vo výbore, ak sa rozhodnú poslanci Národnej rady, že ešte z nejakého dôvodu chcú o tomto zákone ďalej nejakým spôsobom rokovať, presunúť na koniec schôdze, je to, samozrejme, vaše právo. Súčasne je to vaša zodpovednosť, pretože situácia proste nie je dobrá. Ja som predložil ten návrh zákona do vlády v deň, keď Vladimír Putin vyhlásil čiastočnú mobilizáciu. Ako som povedal, my si z našej histórie pamätáme, čo to je v terminológii Kremľa „čiastočné“ a „dočasné“, a vidíme to, čo sa deje v Rusku. Aspoň teda tí, ktorí ten vývoj sledujeme dlhodobo a ktorí ten vývoj prežívame. Zhodou okolností dnes, keď pred vami vystupujem, včera a dnes sa udiali veľmi zvláštne udalosti na dvoch plynovodoch Nord Stream I a Nord Stream II, ktoré proste uvoľnili, proste ľudovo povedané, vyfučal z nich plyn. A ďalšie konzekvencie z toho vyplývajúce nevieme. Takisto ako nevieme, čo bude znamenať táto tzv. čiastočná mobilizácia. Ja len pripomínam, že stále Rusko je významný dodávateľ energetických surovín do Európy aj na Slovensko a tie suroviny dodáva cez Ukrajinu, ktorú napadlo a kde posiela teraz Putin ďalších čiastočne mobilizovaných mužov. Takže ten vývoj je veľmi dramatický. Môže sa zmeniť z hodiny na hodinu. A ako som povedal už vo svojom úvodnom vystúpení, tento zákon predkladáme, pretože sme si vedomí, aj preto, že sme si vedomí tohto dramatického vývoja a chceme mať nástroje a potrebujeme mať nástroje ako vláda na zabezpečenie elementárneho chodu v tejto republike, na zabezpečenie zdravia, zdravia a životných ľudských potrieb každého nášho občana, ale, samozrejme, aj našich firiem, ktoré sú kľúčové pre to, aby sa v tejto krajine dalo normálne fungovať, aby sme zabránili chaosu, od potravinárov, vodárov a ďalšie, samozrejme, kľúčové kategórie odberateľov. Poprosím vás, aby ste tieto skutočnosti ďalej pri svojej diskusii a pri svojom zvažovaní brali na vedomie a zvážili ich. Samozrejme, som otvorený ďalším návrhom a ďalšej diskusii. Ďakujem zatiaľ za pozornosť.